PrestaShop

PrestaShop je systém s otvoreným zdrojovým kódom na správu internetového obchodu. Zdrojový kód je publikovaný pod otvorenou licenciou Open Software License (OSL). Celý systém je napísaný v jazyku PHP a využíva databázového systému MySQL.

V súčasnosti systém PrestaShop využíva viac ako 250 000 internetových obchodov po celom svete a je preložený do 60 rôznych jazykov.

História 
PrestaShop bol vytvorený v roku 2005 ako študentský projekt v organizácií EPITECH IT School v Paríží, Francúzsko. Pôvodné meno projektu bolo phpOpenStore a na začiatku bol dostupný v dvoch jazykových mutáciách: angličtine a francúzštine. O tri mesiace neskôr už pol preložený do trinástich jazykov.

Spoločnosť PrestaShop SA založili až v roku 2007 Igor Schlumberger a jeho kolega Bruno Lévêque.

V období od mája 2010 do apríla 2012, sa spoločnosť rozrástla zo 17 zamestnancov na viac ako sto. Navyše bola založená nová centrála v Miami.

V marci 2014 spoločnosť PrestaShop obdržala investíciu v hodnote 9,3 mil. $ v kampani Series B Funding, aby sa mohla globálne rozšíriť.

V januári 2015 bola spustená nová služba PrestaShop Cloud, ktorá zdarma poskytovala hosting pre PrestaShop.

Podľa stránky BuiltWith.com podiel PrestaShopu medzi internetových obchodmi s otvoreným zdrojovým kód tvorí 9%. A podľa W3Techs je systém PrestaShop používaný na 0,5% z počtu všetkých webových stránok.

Obchodný model 
Ako organizácia zaoberajúca sa otvoreným zdrojovým kódom, čelila spoločnosť PrestaShop problému s generovaním zisku. Rozšírením systému a vybudovaním komunity okolo neho boli vytvorené dva hlavné zdroje prímu:
 PrestaShop Addons – obchod, cez ktorý si môžu obchodníci zakúpiť prispôsobené moduly a šablóny do svojho obchodu
 Strategické partnerstvo s lídrami v sfére internetového obchodu ako napríklad PayPal alebo Google

Funkcie 
PrestaShop obsahuje viac ako 300 vstavaných funkcií na správu produktov, platobných metód, spôsobov dopravy, výroby a zásobovania. PrestaShop používa systém webových šablón, ktorý umožňuje jeho užívateľom prispôsobiť si vzhľad obchodu a pridávať nové funkcie prostredníctvom zásuvných modulov. Obchod PrestaShop Addons poskytuje platformu pre vývojárov tretích strán pre predaj šablón a modulov koncovým obchodníkom.

Šablóny 
PrestaShop v základe poskytuje jednoduchú responzívnu šablónu. Užívatelia si môžu nainštalovať alebo vytvoriť svoju vlastnú šablónu, ktorá zmení vzhľad stránky bez zmeny obsahu.

Moduly 
Zásuvné moduly rozširujú vstavané funkcie systému. Užívatelia si môžu inštalovať moduly priamo cez panel administrátora.

Referencie

Externé odkazy 
 Domovská stránka

Zdroj 

E-commerce
Slobodný softvér
Redakčné systémy